## Pravilnik o dozvolama za obavljanje linijskog prijevoza putnika

### NN 118/2005 (7.10.2005.), Pravilnik o dozvolama za obavljanje linijskog prijevoza putnika

# MINISTARSTVO MORA, TURIZMA, PROMETA I RAZVITKA

**2164**

Na temelju članka 24. stavka 6., članka 25.
stavak 4. i članka 31. stavak 1. i 4. Zakona o prijevozu u cestovnom prometu
(»Narodne novine«, broj 178/04 i 48/05), ministar mora, turizma, prometa i
razvitka donosi

## PRAVILNIK

### O DOZVOLAMA ZA OBAVLJANJE LINIJSKOG PRIJEVOZA PUTNIKA

I. OPĆE ODREDBE

Članak 1.

Ovim Pravilnikom propisuje se postupak i način
izdavanja dozvola za obavljanje linijskog prijevoza putnika u unutarnjem i
međunarodnom cestovnom prometu, postupak usklađivanja, obras­ci
dozvola, visina naknade za izdavanje dozvola, te sadržaj i način vođenja
upisnika o izdanim dozvolama.

Članak 2.

Pojedini izrazi u smislu ovoga Pravilnika imaju
sljedeće značenje:

1. *»Dozvola
za županijsku liniju«* je akt na temelju koje se prijevozniku dopušta
obavljanje prijevoza putnika na županijskoj liniji.

2. *»Dozvola
za međužupanijsku liniju«* je akt na temelju koje se prijevozniku dopušta
obavljanje prijevoza putnika na međužupanijskoj liniji.

3. *»Dozvola
za međužupanijski posebni linijski prijevoz«* je akt na temelju koje se
dopušta prijevozniku obavljanje prijevoza putnika na liniji posebnog
međužupanijskog linijskog prijevoza na području dviju ili više županija kod
obavljanja prijevoza u mjesta i iz mjesta u kojima ne postoji javni linijski
prijevoz, odnosno za potrebe izvanrednog obavljanja drugih oblika prijevoza.

4. *»Dozvola
za međunarodnu liniju«* je akt na temelju koje se prijevozniku dopušta
obavljanje prijevoza putnika na međunarodnoj liniji.

5. *»Dozvola
za županijski posebni linijski prijevoz«* je akt na temelju koje se
prijevozniku dopušta obavljanje prijevoza putnika na županijskoj liniji
posebnog linijskog prijevoza kod obavljanja prijevoza u mjesta i iz mjesta u
kojima ne postoji javni linijski prijevoz, odnosno za potrebe izvanrednog
obavljanja drugih oblika prijevoza.

6. *»Izmijenjena
linija«* je postojeća linija u kojoj se mijenja vrijeme polaska, mijenja
itinerar bez promjene vremena polaska, smanjuje broj polazaka, smanjuje broj
stajališta, smanjuje učestalost održavanja, te skraćuje relacija ili mijenja
način održavanja linije, sa stalne na sezonsku.

7. *»Međužupanijska
linija«* je linija na kojoj se obavlja prijevoz putnika između dviju ili
više županija odnosno između Grada Zagreba i jedne ili više županija.

8. *»Međužupanijska
linija posebnog linijskog prijevoza«* je linija na kojoj se obavlja prijevoz
točno određene skupine putnika (prijevoz učenika od i do škole, osoba s
invaliditetom, putnika kojima je potrebna medicinska njega, te radnika između
mjesta prebivališta i mjesta rada) između dviju ili više županija odnosno Grada
Zagreba i jedne ili više županija. Iznimno, kao posebni linijski prijevoz može
se obavljati i prijevoz putnika u mjesta i iz mjesta u kojima ne postoji javni
linijski prijevoz putnika, odnosno za potrebe supstitucije i opsluživanja
željezničkog i zračnog prometa.

9. *»Međunarodna
linija«* je linija na kojoj se obavlja prijevoz putnika između dviju ili
više država, a na kojima nije dozvoljeno obavljanje unutarnjeg prijevoza
putnika.

10. *»Naručitelj
posebnog linijskog prijevoza«* je osoba koja s prijevoznikom sklapa ugovor o
posebnom linijskom prijevozu samo za prijevoz pojedinih skupina putnika.
Naručitelj prijevoza ovisno o skupini putnika koji se prevoze može biti:

– za posebni linijski prijevoz učenika,
naručitelj prijevoza može biti jedinica lokalne (regionalne) samouprave, škola
te udruga roditelja,

– za prijevoz osoba s invaliditetom i putnika
kojima je potrebna medicinska njega, naručitelj prijevoza može biti udruga
osoba s invaliditetom, te zdravstvena ustanova,

– za prijevoz radnika između mjesta prebivališta
i mjesta rada, naručitelj prijevoza može biti poslodavac, te sindikat za svoje
članove koji su zaposlenici određenog poslodavca.

11. *»Nova
linija«* je linija koja se predlaže po novom voznom redu koji ranije nije
postojao. Nova linija je i postojeća linija na kojoj se mijenja itinerar uz
promjenu vremena polaska, na kojoj se uvode novi polasci, na kojoj se uvode
nova stajališta, koja se produljuje, na kojoj se povećava razdoblje održavanja
sa sezonske na stalnu, te povećava učestalost održavanja.

12. *»Polazak«*
je vremenom označen početak obavljanja prijevoza s autobusnog kolodvora odnosno
stajališta.

13. *»Relacija«*
je udaljenost između dvaju mjesta na liniji, koja su u voznom redu označena kao
autobusni kolodvori, odnosno stajališta.

14. »*Sezonska
linija«* je linija koja se održava u određenom vremenskom razdoblju tijekom
godine.

15. *»Stajalište«*
je mjesto za ulazak ili izlazak putnika utvrđeno u voznom redu.

16. *»Stalna
linija«* je linija koja se održava tijekom cijele godine.

17. *»Učestalost
održavanja linije«* je način održavanja linije koji može biti svakodnevni
ili po unaprijed utvrđenim danima.

18. *»Usklađivanje
voznih redova«* je postupak u kojem se utvrđuje usklađenost voznih redova
između prijevoznika, koje započinje prvim čitanjem, a završava drugim čitanjem,
u skladu s ovim Pravilnikom i Poslovnikom koji donosi Hrvatska gospodarska
komora.

19. *»Zaštitno
vrijeme«* je najmanji propisani vremenski razmak zaštite polaska/dolaska
postojeće linije u odnosu na polaske/dolaske novo predložene linije ili linije
kojoj se mijenja vrijeme polaska u zajedničkim stajalištima.

20. *»Županijska
linija«* je linija na kojoj se obavlja prijevoz putnika na području iste
županije odnosno Grada Zagreba. Županijska linija može prometovati bez
zaustavljanja i preko područja susjedne županije, ako je takvo prometovanje
uvjetovano cestovnom mrežom.

21. *»Županijska
linija posebnog linijskog prijevoza«* je linija na kojoj se obavlja prijevoz
točno određene skupine putnika (prijevoz učenika od i do škole, osoba s
invaliditetom, putnika kojima je potrebna medicinska njega, te radnika između
mjesta prebivališta i mjesta rada) na području jedne županije odnosno Grada
Zagreba. Iznimno, kao posebni linijski prijevoz može se obavljati i prijevoz
putnika u mjesta i iz mjesta u kojima ne postoji javni linijski prijevoz
putnika, odnosno za potrebe izvanrednog obavljanja drugih oblika prijevoza.

II. USKLAĐIVANJE VOZNIH
REDOVA

Članak 3.

(1) Vozni redovi za nove i izmijenjene linije na
kojima se samo mijenja vrijeme polaska se usklađuju.

(2) Usklađivanje voznih redova iz stavka 1.
ovoga članka za županijske linije obavlja Hrvatska gospodarska
komora-županijske komore (u daljnjem tekstu: županijske komore).

(3) Usklađivanje voznih redova iz stavka 1.
ovoga članka za međužupanijske i međunarodne linije obavlja Hrvatska
gospodarska komora.

(4) Usklađivanje voznih redova obavlja se u
pravilu, jednom godišnje prema Poslovniku o usklađivanju voznih redova, koji
donosi Hrvatska gospodarska komora. Poslovnikom o usklađivanju voznih redova
regulira se način rada i postupak usklađivanja voznih redova kojima rukovode
Radni odbori imenovani od predsjednika Hrvatske gospodarske komore na prijedlog
Grupacije putničkog prometa odnosno, Predsjednika županijske komore na
prijedlog Strukovne skupine putničkog prometa pri županijskim komorama.

(5) U slučaju izgradnje i rekonstrukcije cesta,
mostova, tunela, početka i završetka nastave u školama, ukidanja željezničkih
linija, kao i na zahtjev jedinica lokalne (regionalne) samouprave, te za
međunarodne linije može se organizirati izvanredno usklađivanje voznih redova.

(6) Usklađivanje voznog reda za izmijenjenu
liniju kod koje se mijenja samo vrijeme polaska, prijevoznik može zatražiti u
razdoblju od 1. ožujka do 31. listopada, ako se izmjenom ne ulazi u zaštitna
vremena na postojećim linijama, propisana člankom 7., 8., i 9. ovoga
Pravilnika, odnosno ako prijevoznik pribavi suglasnost svih prijevoznika u čija
zaštitna vremena ulazi.

(7) Iznimno, dozvolu za novu direktnu
međužupanijsku liniju, može izdati ministar, ako se puste u promet
novoizgrađene ceste ili ako se poveća broj putnika, s rokom važenja do jedne
godine.

(8) Dozvola iz stavka 7. ovoga članka može se izdati
na temelju zahtjeva o prometnoj i gospodarskoj potrebi jedinica lokalne
(regionalne) samouprave, na čijem će području linija imati polazišta.

Članak 4.

(1) Vozni red utvrđuje prijevoznik na propisanom
obrascu, sukladno ovom Pravilniku i Pravilniku o određivanju daljinara i najmanjeg voznog vremena, pri čemu se vrsta
linije upisuje kao stalna odnosno, sezonska. U napomeni voznog reda upisuju se
podaci o razdoblju održavanja linije, korištenje trajektnih linija, odnosno
drugi podatci vezani za prometovanje linije. Vozni red mora imati originalne
potpise i pečate prijevoznika.

(2) Vozni red mora glasiti na prijevoznika.

(3) Vozni red mora glasiti na sve prijevoznike
ako prijevoz obavlja zajednički više prijevoznika i mora sadržavati podatke iz
stavka 1. ovoga članka, a odnosi prijevoznika uređuju se ugovorom o zajedničkom
obavljaju prijevoza.

(4) U vozni red međunarodne bilateralne ili
tranzitne linije, prijevoznik upisuje osim naziva stajališta i kilometraže i
naziv graničnog prijelaza Republike Hrvatske i druge zemlje odnosno države
preko čijeg teritorija linija prometuje, vrijeme dolaska na granični prijelaz i
vrijeme polaska s graničnog prijelaza.

(5) Vozni red za međunarodnu autobusnu liniju
mora biti napisan na hrvatskom jeziku i jednom od svjetskih jezika.

(6) Prijevoznik je odgovoran za točnost podataka
upisanih u vozni red.

(7) Prijevoznik je dužan uz zahtjev za
usklađivanje voznih redova priložiti licenciju.

(8) Vozni redovi dostavljeni izvan propisanih
rokova, kao i nepotpuno, nepravilno i netočno popunjeni vozni redovi neće se
uvrstiti u postupak usklađivanja voznih redova.

(9) Obrasci voznog reda tiskani su uz ovaj
Pravilnik i njegovu su sastavni dio.

Članak 5.

(1) Vozne redove za županijske, međužupanijske i
međunarodne linije, prijevoznik podnosi na usklađivanje Hrvatskoj gospodarskoj
komori, odnosno županijskoj komori od 1. do 30. studenog tekuće godine.

(2) Postupak usklađivanja voznih redova Hrvatska
gospodarska komora odnosno županijske komore, dužne su provesti najkasnije do
15. veljače sljedeće godine.

(3) Izvješće o provedenom postupku usklađivanja
dostavlja se prijevoznicima do 28. veljače sljedeće godine.

(4) U slučaju izvanrednog usklađivanja iz članka
3. stavak 5. ovoga Pravilnika rokove za podnošenje prijedloga voznih redova,
postupak usklađivanja i dostavu izvješća prijevoznicima utvrđuje Hrvatska
gospodarska komora odnosno, županijske komore.

Članak 6.

(1) Za usklađivanje novih voznih redova za
županijske linije, prijevoznik je dužan uplatiti nepovratnu naknadu u iznosu
400,00 kuna, po polasku, županijskoj komori. Za usklađivanje izmijenjenih
voznih redova za županijske linije, prijevoznik je dužan uplatiti nepovratnu
naknadu u iznosu 200,00 kuna, po izmijenjenom polasku, županijskoj komori.

(2) Za usklađivanje novih voznih redova za
međužupanijske i međunarodne linije, prijevoznik je dužan uplatiti nepovratnu
naknadu u iznosu 800,00 kuna, po polasku, Hrvatskoj gospodarskoj komori. Za
usklađivanje izmijenjenih voznih redova za međužupanijske i međunarodne linije,
prijevoznik je dužan uplatiti nepovratnu naknadu u iznosu 400,00 kuna, po
izmijenjenom polasku, Hrvatskoj gospodarskoj komori.

(3) Prijevoznik je dužan prilikom predaje voznog
reda za usklađivanje priložiti dokaz o uplati naknade iz stavka 1. i 2. ovoga
članka.

(4) Sredstva prikupljena iz naknada iz stavka 1.
i 2. ovoga članka namjenski će se utrošiti za troškove usklađivanja, rad
Povjerenstva i unapređenje djelatnosti prijevoza putnika.

Članak 7.

*Županijske linije*

(1) Pri usklađivanju voznih redova za županijske
linije primjenjuje se sljedeći vremenski razmak zaštite polazaka/dolazaka u
odnosu na postojeće županijske linije:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dužina linije, odnosno

relacije između                         Najmanja vremenska

dva najudaljenija                      razlika u minutama

zajednička stajališta

km                                              prije/poslije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
do 10                                                  10

11 –
30                                               20

31– 50                                                30

preko
51                                             45

(2) Vozni red za novu ili izmijenjenu županijsku
liniju u kojem se mijenja vrijeme polaska, ne može se uskladiti ako u odnosu na
vozni red postojeće županijske linije, ima dva ili više zajedničkih stajališta,
a predloženi se polazak, odnosno dolazak, u najmanje jednom zajedničkom
stajalištu, nalazi unutar vremenskog razmaka propisanog u stavku 1. ovoga
članka.

(3) Iznimno od odredbe stavka 2. ovoga članka
vozni red za novu ili izmijenjenu županijsku liniju koji u odnosu na vozni red
postojeće linije, ima dva ili više zajedničkih stajališta, a predloženi se
polazak, odnosno dolazak, u najmanje jednom zajedničkom stajalištu, nalazi
unutar vremenskog razmaka propisanog u stavku 1. ovoga članka može se
uskladiti, ako podnositelj zahtjeva dobije suglasnost prijevoznika na
postojećoj liniji.

(4) Voznim redovima međužupanijskih i
međunarodnih linija ne mogu se osporavati vozni redovi županijskih linija.

Članak 8.

*Međužupanijske linije*

(1) Pri usklađivanju voznih redova za
međužupanijske linije primjenjuje se sljedeći vremenski razmak zaštite
polazaka/dolazaka u odnosu na postojeće međužupanijske linije:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dužina linije, odnosno

relacije između                         Najmanja vremenska

dva najudaljenija                      razlika u minutama

zajednička stajališta

km                                               prije/poslije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

do 50                                                  30

51 –
100                                             45

101 –
200                                           60

201 –
400                                           90

preko
400                                           120

(2) Vozni red za novu ili izmijenjenu međužupanijsku
liniju u kojem se mijenja vrijeme polaska, ne može se uskladiti ako u odnosu na
vozni red postojeće međužupanijske linije ima dva ili više zajedničkih
stajališta, a predloženi se polazak, odnosno dolazak, u najmanje jednom
zajedničkom stajalištu, nalazi unutar vremenskog razmaka propisanog u stavku 1.
ovoga članka.

(3) Iznimno od odredbe stavka 2. ovoga članka
vozni red za novu ili izmijenjenu međužupanijsku liniju koji u odnosu na vozni
red postojeće linije, ima dva ili više zajedničkih stajališta, a predloženi se
polazak, odnosno dolazak, u najmanje jednom zajedničkom stajalištu, nalazi
unutar vremenskog razmaka propisanog u stavku 1. ovoga članka može se
uskladiti, ako podnositelj zahtjeva dobije suglasnost prijevoznika na
postojećoj liniji.

(4) Voznim redovima županijskih i međunarodnih
linija ne mogu se osporavati vozni redovi međužupanijskih linija.

(5) Stajališta na novim međužupanijskim linijama
mogu biti samo u gradovima, te sjedištima općina. Stajališta na ekspresnim i
direktnim međužupanijskim linijama mogu biti samo u gradovima.

(6) Iznimno od stavka 5. ovoga članka,
stajališta na putničkim međužupanijskim linijama mogu biti i u naseljenim
mjestima u kojima nije organiziran županijski, odnosno lokalni linijski
prijevoz putnika. Za ove linije dozvola se može izdati nakon pribavljenog
mišljenja županije na čijem području linija ima stajališta. Ako županija u roku
od 15 dana od primitka zahtjeva za davanjem mišljenja isto ne dostavi, smatrat
će se da je suglasna s podnesenim zahtjevom.

Članak 9.

*Međunarodne linije*

(1) Pri usklađivanju voznih redova za
međunarodne linije primjenjuje se sljedeći vremenski razmak zaštite
polazaka/dolazaka u odnosu na postojeće međunarodne linije:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dužina linije, odnosno

relacije između                         Najmanja vremenska

dva najudaljenija                      razlika u minutama

zajednička stajališta

km                                               prije/poslije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

do 100                                                  60

101 –
400                                             90

401 –
800                                           120

preko
800                                           180

(2) Vozni red za novu ili izmijenjenu
međunarodnu liniju u kojem se mijenja vrijeme polaska, ne može se uskladiti ako
u odnosu na vozni red postojeće međunarodne linije ima najmanje jedno
zajedničko stajalište u Republici Hrvatskoj i najmanje jedno zajedničko
stajalište izvan Republike Hrvatske, a predloženi se polazak, odnosno dolazak u
najmanje jednom zajedničkom stajalištu nalazi unutar vremenskog razmaka
propisanog u stavku 1. ovoga članka.

(3) Iznimno od odredbe stavka 2. ovoga članka
vozni red za novu ili izmijenjenu međunarodnu liniju, koji u odnosu na vozni
red postojeće linije, ima dva ili više zajedničkih stajališta, a predloženi se
polazak, odnosno dolazak, u najmanje jednom zajedničkom stajalištu, nalazi
unutar vremenskog razmaka propisanog u stavku 1. ovoga članka može se
uskladiti, ako podnositelj zahtjeva dobije suglasnost prijevoznika na
postojećoj liniji.

(4) Voznim redovima županijskih i
međužupanijskih linija ne mogu se osporavati vozni redovi međunarodnih linija.

(5) Početna stajališta u Republici Hrvatskoj na
novim međunarodnim linijama mogu biti samo u mjestima gdje postoji autobusni
kolodvor, a ostala stajališta mogu biti u gradovima.

Članak 10.

(1) Prijevoznici mogu uložiti prigovor na neusklađene
vozne redove iz izvješća sa usklađivanja u roku od 10 dana, od dana primitka
izvješća.

(2) Prigovor iz stavka 1. ovog članka za
međužupanijske i međunarodne linije podnosi se Povjerenstvu za usklađivanje
voznih redova pri Hrvatskoj gospodarskoj komori kojeg imenuje predsjednik
Hrvatske gospodarske komore na prijedlog Ministarstva mora, turizma, prometa i
razvitka (u daljnjem tekstu: Ministarstvo) i Hrvatske gospodarske komore,
odnosno, za županijske linije Povjerenstvu za usklađivanje voznih redova pri
županijskoj komori kojeg imenuje predsjednik županijske komore na prijedlog
upravnog tijela županije nadležnog za poslove prometa i županijske komore.

(3) Povjerenstvo je dužno prigovore riješiti i
izvješće o svojim odlukama dostaviti prijevoznicima u roku od 30 dana, od dana
zaprimanja prigovora.

(4) Poslovnikom o radu Povjerenstva regulira se
način rada i postupak usklađivanja voznih redova iz područja rada Povjerenstva.
Poslovnik o radu Povjerenstva donosi Hrvatska gospodarska komora.

(4) Prijevoznik je dužan usklađeni vozni red
dostaviti na ovjeru Hrvatskoj gospodarskoj komori, odnosno, županijskoj komori,
u roku od 8 dana od dana primitka izvješća o usklađenom voznom redu, odnosno,
odluke Povjerenstva.

(5) Povjerenstvo pri Hrvatskoj gospodarskoj komori
rješava prigovore prijevoznika s usklađivanja, kontinuirano prati stanje u
javnom cestovnom prijevozu putnika i predlaže mjere za poboljšanje, odobrava
izmjene voznih redova za koje se zahtjevi podnose između 1. ožujka i 31.
listopada i koordinira izradu Knjige voznih redova međužupanijskih i
međunarodnih linija. Povjerenstvo pri Hrvatskoj gospodarskoj komori radi u
sastavu od sedam članova (četiri iz Ministarstva i tri iz Komore) i tajnika.

(6) Povjerenstvo pri županijskim komorama
rješava prigovore prijevoznika s usklađivanja županijskih linija, kontinuirano
prati stanje u javnom cestovnom prijevozu putnika na području županije i
predlaže mjere za poboljšanje, odobrava izmjene voznih redova za koje se
zahtjevi podnose između 1. ožujka i 31. listopada i koordinira izradu Knjige
voznih redova županijskih linija. Povjerenstvo radi u sastavu od tri člana (dva
iz upravnog tijela županije nadležnog za poslove prometa, odnosno, upravno
tijelo Grada Zagreba i jedan iz županijske komore) i tajnika.

(7) Za naknade članovima i tajnicima
Povjerenstva, te za troškove izdavanja Knjige voznih redova sredstva se
osiguravaju iz nak­nada koje prijevoznici uplaćuju
komorama prilikom predlaganja novih voznih redova i izmjena voznih redova u
kojima se mijenja samo vrijeme polaska.

(8) Visinu naknade iz stavka 7. ovoga članka
utvrđuje predsjednik Hrvatske gospodarske komore odnosno, predsjednik
županijskih komora.

III. IZDAVANJE DOZVOLA

Članak 11.

(1) Usklađeni vozni red ovjeren od strane županijske
komore prijevoznik dostavlja upravnom tijelu županije nadležnom za poslove
prometa na čijem području se prijevoz obavlja, a usklađeni vozni red ovjeren od
strane Hrvatske gospodarske komore prijevoznik dostavlja Ministarstvu, u roku
od 10 dana od dana ovjere.

(2) Za izdavanje dozvole prijevoznik je, pored
usklađenog voznog reda iz stavka 1. ovoga članka, dužan priložiti sljedeće:

a) licenciju za obavljanje linijskog prijevoza
putnika,

b) odgovarajuće prijevozne kapacitete i najmanje
jednog zaposlenog vozača po autobusu (priložiti popis autobusa u vlasništvu ili
najmu, popis zaposlenih vozača, te popis svih odobrenih linija),

c) potvrdu nadležnih tijela o plaćenom porezu i
doprinosima za mirovinsko i zdravstveno osiguranje, ne stariju od 30 dana,

d) itinerar,

e) cjenik za međunarodne linije,

f) ugovor o zajedničkom obavljanju prijevoza,
ako prijevoz obavljaju dva ili više prijevoznika,

g) izvornik ugovora o poslovno-tehničkoj
suradnji sa stranim prijevoznikom na načelu uzajamnosti na hrvatskom jeziku i
jeziku poslovnog partnera, ako se radi o međunarodnoj liniji.

(3) Prijevoznik je dužan navesti naziv linije,
broj potrebnih dozvola i rok njihova važenja.

Članak 12.

Ministarstvo, odnosno upravno tijelo županije nadležno
za poslove prometa, neće izdati dozvolu prijevozniku ako:

a) nije priložio usklađeni vozni red ovjeren od
Hrvatske gospodarske komore, odnosno županijske komore,

b) nije podnio zahtjev za izdavanje dozvole u
roku od 10 dana od dana ovjere u Hrvatskoj gospodarskoj komori, odnosno,
županijskoj komori,

c) nema licenciju za obavljanje linijskog
prijevoza putnika,

d) nema odgovarajuće prijevozne kapacitete i
najmanje jednog zaposlenog vozača po autobusu,

e) nije platio porez i doprinose za mirovinsko i
zdravstveno osiguranje,

f) nije priložio itinerar,

g) nije priložio cjenik za međunarodne linije,

h) nije priložio ugovor o zajedničkom obavljanju
prijevoza, ako prijevoz obavljaju dva ili više prijevoznika,

i) nije priložio izvornik ugovora o poslovno-tehničkoj
suradnji sa stranim prijevoznikom na načelu uzajamnosti na hrvatskom jeziku i
jeziku poslovnog partnera, ako se radi o međunarodnoj liniji.

Članak 13.

(1) Zahtjev za izdavanje dozvole za obavljanje
posebnog linijskog županijskog prijevoza u mjestima i iz mjesta u kojima ne
postoji javni linijski prijevoz putnika, odnosno za potrebe izvanrednog
obavljanja drugih oblika prijevoza, prijevoznik podnosi upravnom tijelu
županije nadležnom za poslove prometa na čijem području se prijevoz obavlja,
odnosno, upravnom tijelu Grada Zagreba, a zahtjev za obavljanje posebnog
linijskog međužupanijskog prijevoza u mjestima i iz mjesta u kojima ne postoji
javni linijski prijevoz putnika, odnosno za potrebe izvanrednog obavljanja
drugih oblika prijevoza, prijevoznik podnosi Ministarstvu.

(2) Dozvola za posebni linijski prijevoz u
mjestima i iz mjesta u kojima ne postoji javni linijski prijevoz putnika,
odnosno za potrebe izvanrednog obavljanja drugih oblika prijevoza izdat će se
prijevozniku koji ima:

a) licenciju za obavljanje linijskog prijevoza
putnika,

b) potvrdu nadležnih tijela o plaćenom porezu i
doprinosima za mirovinsko i zdravstveno osiguranje, ne stariju od 30 dana,

c) vozni red i itinerar,

d) ugovor o posebnom linijskom prijevozu.

(3) Prijevoznik je dužan navesti naziv linije,
broj potrebnih dozvola i rok njihova važenja.

Članak 14.

(1) Dozvola za obavljanje linijskog prijevoza
putnika na županijskim i međužupanijskim linijama izdaje se s rokom važenja do
pet godina, pri čemu prometna godina počinje 1. lipnja tekuće godine, a
završava 31. svibnja sljedeće godine.

(2) Dozvola za obavljanje posebnog županijskog i
posebnog međužupanijskog prijevoza u mjestima i iz mjesta u kojima ne postoji
javni linijski prijevoz putnika, odnosno za potrebe izvanrednog obavljanja
drugih oblika prijevoza izdaje se najduže na rok do jedne godine.

(3) Dozvola za obavljanje međunarodnog linijskog
prijevoza putnika izdaje se na rok važenja do pet godina, ako međunarodnim
ugovorom nije drugačije određeno.

IV. NAKNADA ZA IZDAVANJE
DOZVOLA

Članak 15.

(1) Visina naknade za izdavanje dozvola za
županijsku i međužupanijsku liniju za prvi primjerak iznosi 300,00 kuna, a
svaki sljedeći primjerak 30,00 kn.

(2) Visina naknade za izdavanje dozvola za
posebnu županijsku i posebnu međužupanijsku liniju za prijevoz putnika u mjesta
i iz mjesta u kojima ne postoji javni prijevoz putnika, odnosno za potrebe
izvanrednog obavljanja drugih oblika prijevoza za prvi primjerak iznosi 70,00
kuna, a svaki sljedeći primjerak 30,00 kn.

(3) Za izdavanje dozvola za međunarodnu
autobusnu liniju plaća se upravna pristojba u skladu sa Zakonom o upravnim
pristojbama i naknada za izdavanje dozvole propisana ovim Pravilnikom, ako
međunarodnim ugovorom nije drukčije određeno.

(4) Naknada za izdavanje dozvole domaćem ili
stranom prijevozniku, za obavljanje linijskog prijevoza na međunarodnoj liniji
iznosi:

– u bilateralnom prometu 500,00 kuna za prvi
primjerak i 50,00 kuna za svaki sljedeći primjerak,

– u tranzitnom prometu 1000,00 kuna za prvi
primjerak i 100,00 kuna za svaki sljedeći primjerak.

Iznos naknade za izdavanje dozvola za
međunarodne linije, stranim prijevoznicima iz država u kojima se naplaćuje
naknada u iznosu većem od iznosa propisanog ovim Pravilnikom, može se odlukom
Ministarstva uskladiti do odgovarajućeg iznosa.

(5) Naknada za izdavanje dozvola za obavljanje
prijevoza na županijskoj liniji i posebnog županijskog prijevoza prihod je
proračuna županije, a naknade za izdavanje dozvola za obavljanje
međužupanijskih, posebnih međužupanijskih i međunarodnih linija prihod su
državnog proračuna.

V. IZMJENA VOZNOG REDA I
UPIS ZAJEDNIČKOG OBAVLJANJA PRIJEVOZA ZA VRIJEMEVAŽENJA DOZVOLE

Članak 16.

(1) Vozni red se može izmijeniti prije isteka
roka važenja dozvole kada se kod izmjene voznog reda mijenja itinerar bez
promjene vremena polaska, smanjuje broj polazaka, smanjuje broj stajališta,
smanjuje učestalost održavanja, te skraćuje relacija ili mijenja način
održavanja sa stalne na sezonsku liniju.

(2) Zahtjev za izmjenu voznog reda iz stavka 1. ovoga
članka podnosi se izravno izdavatelju dozvole, bez provedenog postupka
usklađivanja.

Članak 17.

(1) Za vrijeme važenja dozvole može se odobriti
upis zajedničkog obavljanja prijevoza na postojećoj liniji uz izdavanje novih
dozvola na isti rok važenja.

(2) Za izdavanje dozvole iz stavka 1. ovoga
članka, svi prijevoznici koji će zajednički obavljati prijevoz dužni su
priložiti:

a) zajednički vozni red;

b) licencija za obavljanje linijskog prijevoza
putnika za sve prijevoznike;

c) odgovarajuće prijevozne kapacitete i najmanje
jednog zaposlenog vozača po autobusu (priložiti popis autobusa u vlasništvu ili
najmu, popis zaposlenih vozača, te popis svih odobrenih linija) za sve
prijevoznike;

d) potvrdu nadležnih tijela o plaćenom porezu i
doprinosima za mirovinsko i zdravstveno osiguranje, ne stariju od 30 dana za
sve prijevoznike;

e) itinerar;

f) cjenik za međunarodne linije;

g) ugovor o zajedničkom obavljanju prijevoza;

h) izvornik ugovora o poslovno-tehničkoj suradnji
sa stranim prijevoznikom na načelu uzajamnosti na hrvatskom jeziku i jeziku
poslovnog partnera, ako se radi o međunarodnoj liniji.

VI. OBRASCI DOZVOLA I
UPISNIK IZDANIH DOZVOLA

Članak 18.

(1) Obrazac dozvole sastoji se od jednog posebno
zaštićenog lista papira, veličine A4. Na prvoj stranici je grb Republike
Hrvatske i utisnuta oznaka Republike Hrvatske po cijeloj površini lista.

(2) Obrazac dozvole za obavljanje županijskog
linijskog prijevoza je svijetlo smeđe boje.

(3) Obrazac dozvole za obavljanje
međužupanijskog linijskog prijevoza je svijetlo plave boje.

(4) Obrazac dozvole za obavljanje međunarodnog
bilateralnog i tranzitnog linijskog prijevoza je ružičaste boje.

(5) Obrasci svih dozvola tiskani su uz ovaj
Pravilnik i njegov su sastavni dio.

Članak 19.

(1) Ministarstvo i upravno tijelo županije,
odnosno, Grada Zagreba nadležno za poslove prometa dužni su voditi upisnik o
izdanim dozvolama.

(2) Upisnik o izdanim dozvolama vodi se na
obrascu veličine A4 s odgovarajućim sadržajem
uvezanim u knjigu.

(3) Obrazac upisnika iz stavka 1. ovoga članka,
tiskan je uz ovaj Pravilnik i njegov je sastavni dio.

(4) Upisnik o izdanim dozvolama može se voditi i
na računalu u istovjetnom obliku i sadržaju.

(5) Ako se upisnik o izdanim dozvolama vodi na
računalu, obvezno se ispisuje na pisaču i uvezuje u knjigu.

(6) Upisnik o izdanim dozvolama je javan.

(7) Upravna tijela dužna su kopije upisnika o
izdanim dozvolama dostaviti Ministarstvu do početka prometne godine.

VII. PRIJELAZNE I
ZAVRŠNE ODREDBE

Članak 20.

Danom stupanja na snagu ovoga Pravilnika
prestaje važiti Pravilnik o dozvolama za obavljanje linijskog prijevoza putnika
(»Narodne novine«, broj 177/03, 61/04, 68/04 i 106/04).

Članak 21.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-02/75

Urbroj: 530-07-05-01

Zagreb, 12. rujna 2005.

Ministar

**Božidar Kalmeta**, v. r.

![]()
![](dodatni/355194.gif)
![](dodatni/355195.gif)
![](dodatni/355196.gif)
![](dodatni/355197.gif)
![](dodatni/355198.gif)
![](dodatni/355199.gif)
![](dodatni/355200.gif)
![](dodatni/355201.gif)
![](dodatni/355202.gif)
![](dodatni/355203.gif)
![](dodatni/355204.gif)
![](dodatni/355205.gif)
![](dodatni/355206.gif)
![](dodatni/355207.gif)

Pravilnik, NN 118/2005-2164
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)